ישיבת מליאה, כנסת 23, פרוטוקול מספר 138, 2021-03-17 00:00

יריב לוין: חברות וחברי הכנסת, היום יום רביעי, ד' בניסן התשפ"א, 17 במרץ 2021.

יריב לוין: אני פותח את הישיבה.

יריב לוין: כמו כמעט כל דבר בקדנציה הזאת, גם הישיבה הזאת היא ישיבה חריגה ולא רגילה.

יריב לוין: יש לי ספק אם היה תקדים שהכנסת התכנסה כל כך סמוך לבחירות; לפחות שאלתי בעצת מזכירת הכנסת, וגם היא לא זוכרת מניסיונה תקדים כזה, אבל אולי מישהו ממי שצופה בנו בטלוויזיה יוכל לעדכן אותנו אם אכן היה תקדים כזה.

יריב לוין: אבל בכל מקרה, זה ביטוי למחויבות שלנו כאן

יריב לוין: בכנסת לטפל ולהעביר גם תקנות וגם חקיקה שהכרחיות להתמודדות עם משבר הקורונה, גם בהיבט הבריאותי וגם בהיבט הכלכלי, ולכן, ככל שישנם דברים שנוגעים לעניין הזה, אנחנו עושים בכל זאת מאמץ שהם לא יתעכבו ואפשר יהיה לדון בהם, והכנסת תקבל בעניינם החלטה גם אם אנחנו נמצאים מאוד סמוך למועד הבחירות.

יריב לוין: אנחנו נפתח בהודעה של מזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה שנייה וקריאה שלישית: הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, שהחזירה ועדת החוקה, חוק ומשפט.

ירדנה מלר-הורוביץ: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2021.

ירדנה מלר-הורוביץ: דוח ביקורת שנתי מס' 71ב' של מבקר המדינה, שהוגש לכנסת ביום שני ב' בניסן התשפ"א, 15 במרץ 2021.

ירדנה מלר-הורוביץ: הסכם בין-לאומי בדבר הצטרפות מדינת ישראל לאמנת מועצת אירופה מס' 197 בדבר פעולה נגד סחר בבני אדם.

ירדנה מלר-הורוביץ: תודה.

יריב לוין: תודה רבה.

יריב לוין: [נספחות.

יריב לוין: ]

יריב לוין: אם כן, אנחנו עוברים לנושא הראשון על סדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2021.

יריב לוין: יציג את התקנות השר מיכאל ביטון בשם שר הבריאות, בבקשה.

מיכאל ביטון: כבוד יושב-ראש הכנסת, אישור תקנות סמכויות מיוחדות להתמודדות עם נגיף הקורונה החדש (הוראת שעה) (תיקון מס' 33), התשפ"א–2020, לפי חוק סמכויות מיוחדות להתמודדות עם נגיף הקורונה החדש.

מיכאל ביטון: אני אומר את הדברים בשם שר הבריאות.

מיכאל ביטון: חבריי וחברותיי חברי הכנסת, מונחת בפני הכנסת הצעה לאישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2020, לפי סעיף 4(ד)(2)(ג) לחוק סמכויות מיוחדות להתמודדות עם נגיף הקורונה החדש, התש"ף–2020.

מיכאל ביטון: בהתאם למנגנון החוק, תקנות מכוח החוק יידונו בוועדה בכנסת בתוך פרק הזמן הקבוע בחוק, ואם לא קיבלה הוועדה החלטה בתוך פרק זמן זה, על יושב-ראש הכנסת להביא את התקנות להצבעה במליאה.

מיכאל ביטון: לפיכך מובא לאישורכם תיקון מס' 33 לתקנות שבנדון.

מיכאל ביטון: עיקרו של תיקון זה עוסק באפשרות לקיים כנס בחירות במתכונת תו ירוק, בדומה לתנאים שנקבעו עבור אירועי תרבות ותו ירוק נכון למועד התקנת תקנות אלה.

מיכאל ביטון: כמו כן, התקנה כוללת כמה תיקונים קטנים נוספים, משלימים, לנושא התו הירוק, הכול כמפורט בהצעה שבפניכם.

מיכאל ביטון: אבקש את אישורכם לתיקון זה.

מיכאל ביטון: ללא אישור המליאה לתקנות יתבטלו ההוראות הללו.

מיכאל ביטון: כמו כן, תתבטל האחריות הפלילית לעשיית עבירות הנובעות מהתקנות הללו, יוחזר כל קנס ששולם בגין הפרתן ויתבטלו הליכי אכיפה שננקטו בשל עבירות כאמור, ככל שאלה התקיימו.

מיכאל ביטון: לפיכך, אבקש מכם לאשר תקנות אלה בהתאם להצעה המונחת בפניכם.

יריב לוין: תודה רבה.

יריב לוין: אם כן, יש לנו כאן רשימת דוברים: חבר הכנסת משה אבוטבול – איננו; חבר הכנסת שבח שטרן – איננו; חבר הכנסת אוריאל בוסו – אף הוא איננו.

יריב לוין: משום כך, אנחנו יכולים לעבור להצבעה.

יריב לוין: נא לשבת.

יריב לוין: אני אאפשר כמובן למי שמקומו למעלה להצביע מכאן.

יריב לוין: נא לשבת.

יריב לוין: חברי הכנסת האוזר וגינזבורג, אנא, לשבת, כדי שאנחנו נוכל לעבור להצבעה.

יריב לוין: אם כן, אני עובר להצבעה על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2021.

יריב לוין: הצבעה.

יריב לוין: הצבעה מס' 1 בעד התקנות – 1 נגד – אין נמנעים – אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2021, נתקבלו.

יריב לוין: האם מישהו רוצה שאני אוסיף את קולו?

יריב לוין: לא נראה כך.

יריב לוין: מעולם לא הרגשתי שיש לי כוח הצבעה כל כך חזק ומשמעותי כפי שזה עכשיו.

יריב לוין: רבותיי, אם כך, אני קובע שברוב של אחד בעד, בלי מתנגדים ובלי נמנעים – מה שנקרא פה אחד – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 33), התשפ"א–2021, התקבלו על ידי המליאה ואושרו.

יריב לוין: [מס' מ/1402; דברי הכנסת, חוב' כ"ב, ישיבה 136; נספחות.

יריב לוין: ]

יריב לוין: אם כן, אנחנו עוברים לסעיף הבא על סדר-היום – הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, לקריאה השנייה והשלישית.

יריב לוין: ההצעה קיבלה פטור מחובת הנחה, ויציג אותה חבר הכנסת עמית הלוי, בשם יושב-ראש ועדת החוקה, חוק ומשפט; אבל הוא לא פה.

יריב לוין: טוב, יש לו רק מזל אחד – שאנחנו ממילא צריכים לעשות הפסקה בגלל הנושא של חוק צד"ל – – –

קריאה: הינה הוא.

קריאה: הינה הוא.

יריב לוין: חבר כנסת הלוי, מה שנקרא, חצי דקה אחרי הזמן אבל עדיין בזמן.

יריב לוין: אז בבקשה, אתה מוזמן לעלות.

עמית הלוי: אדוני היושב-ראש, כבוד השר ביטון, חברותיי וחבריי לכנסת, אזרחי ישראל, אני מתכבד להציג כאן, בשם ועדת החוקה, חוק ומשפט, שהכינה את ההצעה הזאת לקריאה שנייה ושלישית, את ההצעה הזאת, שעיקרה הוא הסמכות של הממשלה להכריז – "מכריזים בזאת", כמו שנאמר פעם – שאפשר לקיים את חובת הבידוד של מי שנכנס לישראל – הוא יוכל לקיים את חובת הבידוד עם צמיד אלקטרוני, כלומר עם פיקוח טכנולוגי במקום השהייה במלוניות.

עמית הלוי: מבחינת האפשרות של המדינה לאפשר כניסה לישראל, החסם העיקרי היה המלוניות והיכולת שלנו להכניס מספר גדול, ולכן ההסדר המוצע בהחלט ישפר מאוד את האפשרות – למעשה, במובן הזה, הוא מקל ומאפשר ליותר אנשים לממש את זכותם כאזרחים ולהגיע לכאן לארץ.

עמית הלוי: אבל, אדוני היושב-ראש, אני רוצה לומר משהו עקרוני בהקשר הזה.

עמית הלוי: עכשיו סיימנו דיון בוועדת החוקה, וזה חידד לי את הדברים עוד יותר.

עמית הלוי: בעצם כאן, בחוק הזה שמצביעים עליו, אנחנו מקילים, מכיוון שאנחנו מאפשרים לאנשים, מאפשרים למדינה, להסתפק בפיקוח אלקטרוני במקום לחייב את האדם להיות בהסגר במלונית.

עמית הלוי: אנחנו מקילים.

עמית הלוי: אף על פי כן נשמע ואנחנו שומעים את קמפיין המתנגדים לצמיד בחלל האוויר שלנו.

עמית הלוי: אני אומר כאן לאזרחים, למתנגדים המעטים, לכולנו ולמחייבים הרבים דבר עקרוני, כיוון שזה שיבוש עמוק בשיח הזכויות שלנו: בעבר, לאורך אלפי שנים, היו רק מעט מאוד אנשים עם זכויות; הייתה אצולה, לה היו קרקעות, היא קבעה מי יתחתן עם מי ומי יגור איפה, ולרוב האנשים היו רק חובות ולא היו להם זכויות.

עמית הלוי: ברוך השם, בעידן החדש, בעידן הליברלי, הדמוקרטיה יצרה שינוי והשתנו פני העולם לטובה, וגם לרוב יש זכויות.

עמית הלוי: לכל אדם יש את הזכויות הטבעיות שלו.

עמית הלוי: זו מהות המהפכה.

עמית הלוי: כמו כל דבר, לפעמים המטוטלת הולכת לקצה השני ומייצרת שיבוש נורא עמוק בשיח הזה של הזכויות, והינה לפנינו אנשים שמתנגדים לצמיד האלקטרוני.

עמית הלוי: ההתנגדות לצמיד האלקטרוני, מה היא טומנת בחובה?

עמית הלוי: התנגדות לצמיד שכל יחיד צריך לענוד בינו לבין החברה.

עמית הלוי: כלומר, השיח הזה של זכויות הפרט, השיח הקיצוני הזה של זכויות הפרט, מה הוא הותיר לאדם?

עמית הלוי: אדם יחיד, תלוש, דואג רק לעצמו.

עמית הלוי: השר מיכאל, כל הצד הגבוה של האדם – האדם כיצור חברתי, האדם שמחויב לחברה – כל זה נעלם.

עמית הלוי: בשם מה?

עמית הלוי: בשם כבוד האדם וחירותו.

עמית הלוי: אתה יודע, פעם אמר פרופ' שביד לפרופ' ברק: אתה ביזית את האדם, לא רוממת אותו בכבוד האדם וחירותו.

עמית הלוי: למה?

עמית הלוי: כי הפכת אותו לאדם בודד, אדם מטריאליסטי, שדואגים רק לזכויות הנמוכות שלו.

עמית הלוי: איפה האדם החברתי?

עמית הלוי: איפה האדם עם צלם אלוהים?

עמית הלוי: איפה האדם שמחויב לחברה?

עמית הלוי: שיח הזכויות שלנו, אדוני היושב-ראש, הולך ומקצין במצב כזה, שאנחנו צריכים היום בוועדת חוקה לומר למעסיק שרוצה להגן – הרי פה לא מדובר רק על החובה של היחיד, החובה של היחיד לדאוג לחברה, להיות חלק מחברה, כי האדם הוא יצור חברתי.

עמית הלוי: אז באה המדינה – וזו החובה הכי בסיסית שלנו: להגן על החיים של האזרחים האחרים, ובשם התפיסה המעוותת הזאת של זכות פרט, שהפכה מזמן למשהו מאוד מנותק ורדוד, באים אלינו בביקורת; אנחנו, שמגינים על הזכות הכי טבעית של היחידים ועל שלום החברה.

עמית הלוי: אנחנו כאן נאשר, אני מקווה, פה אחד את הצמיד האלקטרוני, שקודם כול הוא הקלה, מכיוון שהוא מאפשר לאנשים להיות בביתם במקום לחייב אותם להיכנס למלוניות.

עמית הלוי: דבר שני, הוא המינימום המצופה ממדינה דמוקרטית, מודרנית, בעידן הליברלי, שלא איבדה את האיזון הסביר בין זכויות היחיד – להפך, המסורת שלנו, המסורת היהודית, אף פעם לא הייתה בעד דיכוי היחיד כמו באותן תרבויות עתיקות, אבל מעולם לא ראתה את היחיד מנותק מעמו, מחברתו ומהחובה שלו לדאוג לחברה ולדאוג לעם, ובוודאי לענוד את הצמיד הזה.

עמית הלוי: אז אדוני היושב-ראש וחבריי, הצמיד הזה זה לא רק הצמיד האלקטרוני.

עמית הלוי: אנחנו מסמלים בזה שכל יחיד בחברה שלנו מוצמד, מחובר, לחברה ומחויב לה, וגם אנחנו כחברה מחויבים לו ומחויבים לחברה כולה.

עמית הלוי: אני מבקש בזאת בנהלים הרגילים להעלות – נהלים שאני עוד לא מספיק בקי בהם – להעלות, בנוהל הרגיל, להצבעה את הצעת החוק לצמיד אלקטרוני כאן בכנסת.

עמית הלוי: תודה.

יריב לוין: תודה רבה לחבר הכנסת עמית הלוי.

יריב לוין: אם כן, להצעת החוק לא הוגשו הסתייגויות, אך ישנן בקשות רשות דיבור.

יריב לוין: ראשונה, מרב מיכאלי – איננה.

יריב לוין: שנייה, מיקי חיימוביץ' – נמצאת גם נמצאת.

יריב לוין: בבקשה.

יריב לוין: אין ספק שאחרי שהבקענו שלושה שערים במשחק אחד, הכול אפשרי.

מיכל (מיקי) חיימוביץ': נכון.

מיכל (מיקי) חיימוביץ': כמו שאתה יודע, לדרבי חוקים משלו.

יריב לוין: איך אומרים?

יריב לוין: לא צריך להשבית את השמחה כל כך מהר.

מיכל (מיקי) חיימוביץ': אתה צודק.

מיכל (מיקי) חיימוביץ': אתה צודק.

מיכל (מיקי) חיימוביץ': תודה רבה לך, אדוני היושב-ראש.

מיכל (מיקי) חיימוביץ': גברתי מזכירת הכנסת, חבריי וחברות הכנסת – אני רואה את הדברים קצת אחרת, חבר הכנסת הלוי.

מיכל (מיקי) חיימוביץ': אני מבקשת לקרוא כאן חלק מהצעת חוק שהונחה לפני ארבע שנים תמימות על שולחן הכנסת – הצעת חוק למניעת אלימות במשפחה (תיקון – פיקוח אלקטרוני על אדם שהוצא כנגדו צו הגנה), התשע"ז–2017.

מיכל (מיקי) חיימוביץ': כך אומרת ההצעה: "אין להתעלם מכך שהפעלת פיקוח אלקטרוני על מי שהוצא כנגדו צו הגנה, תגרום לפגיעה בזכויות יסוד של המפוקח, כגון: הזכות לכבוד, הזכות לפרטיות והזכות לשמירה על חזקת החפות, הקבועות בחוק-יסוד: כבוד האדם וחירותו".

מיכל (מיקי) חיימוביץ': עוד נכתב בהצעה כך: "הפיקוח האלקטרוני לא יופעל בכל מקרה בו ניתן צו הגנה, אלא רק במקרה שבו אותו אדם הפר צו הגנה קודם, או הורשע בעבר בעבירות אלימות, או בנסיבות מיוחדות בהן בית המשפט סבור כי פיקוח אלקטרוני הוא הכלי הראוי באותו מקרה, בין היתר בשל מסוכנות מי שהצו הוצא נגדו, ומסיבות מיוחדות שיירשמו".

מיכל (מיקי) חיימוביץ': הצעת החוק הזאת כולה מנוסחת מאוד מאוד בזהירות ובקפידה, וכמו שאני קראתי בפניכם, היא מתייחסת לנסיבות מיוחדות של עבריינים שכבר הפרו צו הרחקה כנגדם בעבר.

מיכל (מיקי) חיימוביץ': הצעת החוק הזאת, שמונחת על שולחנות ועדות הכנסת כבר שנים – 15 שנים מנסים להעביר הצעת חוק דומה כזאת – לא עברה, ונראה שהסיבה העיקרית היא באמת הכבוד הרב שרוחשת הכנסת לחוק-יסוד: כבוד האדם וחירותו, אפילו במקרה של עבריינים מורשעים.

מיכל (מיקי) חיימוביץ': היום אנחנו כאן נדרשים להצביע בעד הצעת חוק עם משמעויות דומות ופגיעה נרחבת בחוקי-יסוד.

מיכל (מיקי) חיימוביץ': אבל בניגוד לכבוד שהופגן כאן בכנסת בעבר, היום חברי הכנסת בעצם עומדים לדרוס חוק-יסוד, וכל זה לא כדי להגן על החברה מעבריינים מורשעים, אלא מאנשים שאין להם שום עבר פלילי, שכל החטא שלהם היה שהם עלו על מטוס בדרך חזרה למדינה הדמוקרטית שבה הם חיים.

מיכל (מיקי) חיימוביץ': על שולחן הכנסת עמדו חלופות שונות – ואנחנו דנים בהן הרבה פה – החל ממערך בדיקות מתקדם ומהיר בכניסה לארץ, דרך תקצוב מערך האכיפה למבודדים, יצירה של אכיפה יעילה ואפקטיבית.

מיכל (מיקי) חיימוביץ': לא הצלחנו ממש לעשות את הדברים האלה, אז הכי קל זה לדרוס חוקי-יסוד, ויאללה – אזיק אלקטרוני.

מיכל (מיקי) חיימוביץ': לא הצלחנו 15 שנה לחוקק פה חוק מכיוון שהוא פוגע בחוק-יסוד: כבוד האדם וחירותו, והינה היום, בהליך מהיר, ובעיניי אפילו בלתי מתקבל על הדעת, אנחנו מחוקקים כאן חוק כזה.

מיכל (מיקי) חיימוביץ': אני חושבת שכמו בכל המשבר הבריאותי שאנחנו חווים בשנה האחרונה, אנחנו בוחרים פה את הפתרון הקל, שרומס את זכויות האזרחים ומוריד לחלוטין את האחריות מהמדינה.

מיכל (מיקי) חיימוביץ': והמדינה היא אחראית.

מיכל (מיקי) חיימוביץ': הפתרון הזה, שמעמיד באופן מיידי את האזרח בעמדת הפושע, בסך הכול מייצג את הדרך שבה כל משבר הקורונה הזה מנוהל – ממשלה שלא סומכת על האזרחים, האזרחים שלא סומכים על הממשלה.

מיכל (מיקי) חיימוביץ': במקום ליצור אמון והבנה הדדית בית המחוקקים בוחר בדריסת זכויות אזרח, והתוצאה היא הידרדרות הדמוקרטיה הישראלית ומשבר כלכלי ובריאותי שמנוהל בצורה שלא מיטיבה עם אף גורם במשוואה.

מיכל (מיקי) חיימוביץ': אני רק רוצה שתשימו לב לשני סעיפים בחוק הזה שהיום מצביעים עליו.

מיכל (מיקי) חיימוביץ': למשל, צריך גישה ל-Wi-Fi.

מיכל (מיקי) חיימוביץ': אם בן אדם גר באוהל בדואי, גר בפזורה הבדואית, הוא לא יכול להיות עם הצמיד, והחלופה הזאת לא מתאימה לו; או אם הבן אדם הזה חייב לנסוע ברכב פרטי משדה התעופה לביתו, ואם אין לו רכב פרטי ואין לו כסף לרכב פרטי, אז הינה חוק שמפריד בין עניים לבין עשירים.

מיכל (מיקי) חיימוביץ': זה החוק שאנחנו מעבירים פה היום.

מיכל (מיקי) חיימוביץ': ואני רוצה להזכיר שכל הדבר הזה קורה עמוק בתוך תקופת בחירות, ותסתכלו על הכנסת, תסתכלו מה קורה פה: 98% מחברי הכנסת עסוקים בקמפיינים ובמסעות בחירות ולא נמצאים פה על מנת להקדיש את תשומת הלב הראויה לחוקים כל כך רציניים ומשמעותיים שאנחנו מעבירים פה ככה.

מיכל (מיקי) חיימוביץ': אז אני מרגישה שאנחנו נמצאים במדרון חלקלק, ואני מרגישה שיש לנו את החובה המוסרית להגן על תושבי המדינה ממחלת הקורונה תוך כדי פתיחה אחראית של הגבולות.

מיכל (מיקי) חיימוביץ': זה חשוב מאוד, אבל באותו הזמן יש לנו את החובה לספק פתרונות לכלל האזרחים ללא אפליה ולשמור על עקרונות יסוד של הדמוקרטיה הישראלית.

מיכל (מיקי) חיימוביץ': המתווה הזה שבו אדם, כשהוא נכנס לגבולות המדינה, יענוד על גופו צמיד שמנטר את מיקומו בכל רגע נתון, וזאת בלי שהוא ביצע אף פשע או הפר בידוד בעבר, בעיניי פשוט לא עומד בסטנדרטים של מדינה דמוקרטית וחופשייה.

מיכל (מיקי) חיימוביץ': יש פתרונות אחרים לאכיפת בידוד, יש כאלה פתרונות שפוגעים בצורה הרבה פחות אנושה בחופש הפרט, והם לא נבחרו.

מיכל (מיקי) חיימוביץ': לכן אני אצביע נגד הצעת החוק הזאת.

מיכל (מיקי) חיימוביץ': תודה רבה.

יריב לוין: תודה רבה.

יריב לוין: אם כן, מאחר שתמה רשימת הדוברים ולהצעת החוק לא הוגשו הסתייגויות, אנחנו יכולים לעבור להצבעה בקריאה השנייה כנוסח הוועדה.

יריב לוין: אני אאפשר כמובן להצביע מכאן.

יריב לוין: אתה רוצה להשיב, חבר הכנסת הלוי?

יריב לוין: בבקשה.

יריב לוין: אני אאפשר להצביע מהאולם גם למי שמקומו למעלה, אז אין צורך לעלות.

עמית הלוי: הפוך, חברת הכנסת חיימוביץ', הפוך, כל כך הפוך.

עמית הלוי: את רוצה שאנחנו במדינת ישראל נאפשר?

עמית הלוי: להפך.

עמית הלוי: בחברה בריאה, אם את מגיעה לארץ ויש חשד שאת נושאת את הנגיף, הרי את לא היית מעלה על דעתך לצאת, נכון?

עמית הלוי: זאת חברה בריאה.

עמית הלוי: חברה בריאה בכלל לא צריכה – במוסר הבסיסי הזה של אחריות של האדם לחברה שלו, לחברים שלו, לעם שלו, למדינה שלו, אדם מהסוג הזה, מהסוג המוסרי הזה, הרי לא היה מעלה על דעתו לצאת מהבית בכלל, לסכן אחרים.

עמית הלוי: לא היה מעלה על דעתו לסכן אחרים.

עמית הלוי: זו חברה בריאה, קודם כול.

עמית הלוי: למה אנחנו עושים את החוק הזה?

עמית הלוי: כי בכל חברה יש שוליים, ואנחנו חושדים שאולי יש אנשים – את יודעת, ביאח"ה יש כלל כזה: כשיש חשד לפלילים אז פותחים בחקירה.

עמית הלוי: אנחנו חושדים – ככה טבע האדם, אנשים; יכול להיות מחולשה, מטעות – אנחנו חושדים שהאדם הזה יצא ויהרוג אנשים.

עמית הלוי: מה את רוצה שנעשה?

עמית הלוי: על מה את מדברת?

עמית הלוי: על הזכות הטבעית הכי בסיסית – הזכות לחיים, לפני כל שיח הזכויות – – –

מיכל (מיקי) חיימוביץ': יש אפשרויות אחרות, אתה בדקת אותן – סוף-סוף מדינת ישראל החליטה שאפשר להכריח אנשים שעולים על מטוס להיבדק ולהביא בדיקה; אתה בודק אותם בכניסה למדינת ישראל; אתה מפעיל פעולות אכיפה כמו שצריך על מבודדים בביתם.

מיכל (מיקי) חיימוביץ': האופציה הזאת קיימת בכל העולם.

מיכל (מיקי) חיימוביץ': אין שום מדינה אחרת שאוזקת באזיקים אלקטרוניים את האזרחים שלה.

מיכל (מיקי) חיימוביץ': אין.

עמית הלוי: קודם כול, זה בהסכמת האדם, לפי החוק שאת תצביעי – ממליץ לך עדיין להצביע בעדו.

עמית הלוי: זה בהסכמת האדם.

עמית הלוי: הוא צריך להסכים, אחרת הוא יכול ללכת למלונית.

עמית הלוי: אם את היית בדיונים אצלנו בוועדת החוקה היית רואה את ההשלכות, היית רואה את המלוניות שקרסו, היית נמצאת שם – תבואי פעם אחת ללובי של מלונית, תביני עם מה מדינת ישראל צריכה להתמודד.

עמית הלוי: ובמדיניות ציבורית בוחנים בין חלופות.

עמית הלוי: יש חלופות, אז יש חלופות אחרות.

עמית הלוי: בחנו את החלופות – יש להן השלכות, גם השלכות על תקציב המדינה, גם השלכות על היכולת המעשית.

עמית הלוי: תדברי פשוט עם אנשי הוועדה שהיו במלוניות, תביני שזאת החלופה הכי בסיסית.

עמית הלוי: אבל ההתנגדות העקרונית שלך, כאילו אנחנו אוזקים – ברור שאנחנו אוזקים אנשים, ברור שאנחנו מכניסים לכלא אנשים, ברור שאנחנו מגבילים זכויות פרט, מה השאלה.

עמית הלוי: זה תפקידה של המדינה לעשות את זה.

עמית הלוי: היא עושה את זה למען – – –

מיכל (מיקי) חיימוביץ': רק אמרתי שאתה לא הצלחת לחוקק את זה על אנסים ואנשים שפגעו במשפחה שלהם, אז עכשיו – – –

עמית הלוי: אני לא מכיר את החוק הזה, ואם זה מוצדק ולא הצלחנו – –

מיכל (מיקי) חיימוביץ': כי זה בעייתי – – –

עמית הלוי: – – אז זה לא כבוד שהכנסת רחשה לאדם.

עמית הלוי: כמו שאמרתי, זה ביזוי האדם, זה לא כבוד.

עמית הלוי: הכבוד לאדם, קודם כול – האדם הוא אדם שלם, הוא לא אדם פרטי, נבדל.

עמית הלוי: אל תהרגו את האדם, אל תהפכו אותו לאטום.

עמית הלוי: אנחנו לא חברה של אטומים; אנחנו חברה, אנחנו עם, אנחנו מדינה, אנחנו בני אדם.

עמית הלוי: כל השיח השטוח הזה של זכויות אדם, שהופך את כולנו לכלום ושום דבר – להפך.

עמית הלוי: באופן טבעי, האדם השלם היה צריך לדאוג לחברה שלו.

עמית הלוי: אתה מעלה על דעתך, אדוני היושב-ראש, אם אתה היית מסכן אנשים, היית יוצא מהבית?

עמית הלוי: יריב לוין היה מעלה על דעתו באופן טבעי?

עמית הלוי: איזה בן אדם היה מעלה על דעתו לסכן אחרים?

עמית הלוי: אז באה המדינה ושומרת על הזכויות לחיים, לא על זכות התנועה שאת מדברת בעדה או זכות החופש.

עמית הלוי: ועושים את זה בעדינות.

עמית הלוי: אגב, לא מפקחים על מי שנכנס אליו הביתה.

עמית הלוי: הרי יש עוד כשלים בחוק הזה – הרי לא מפקחים על מי שנכנס אליו הביתה וכו'.

עמית הלוי: מנסים לשמר, רק אומרים לו: אתה פה.

עמית הלוי: נכון, מגבילים את חופש התנועה שלך בשביל זכות לחיים אחרים.

עמית הלוי: ואת לא צריכה להתנגד לזה, מיקי, פשוט לא צריכה להתנגד לזה.

יריב לוין: תודה רבה.

יריב לוין: אם כן, חברות וחברי הכנסת, אנחנו יכולים לעבור להצבעה בקריאה השנייה, כנוסח הוועדה.

יריב לוין: הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, כאמור, בקריאה השנייה, כנוסח הוועדה, בהיעדר הסתייגויות.

יריב לוין: הצבעה.

יריב לוין: הצבעה מס' 2 בעד סעיפים 1–8 – 1 נגד – אין נמנעים – אין סעיפים 1–8 נתקבלו.

יריב לוין: אני אוסיף את הקולות של מי שמקומם למעלה: חבר הכנסת הלוי – בעד; חברת הכנסת וסרמן לנדה – בעד; חברת הכנסת יוגב – בעד; חברת הכנסת חיימוביץ' – נגד, אני מבין.

יריב לוין: אז אם אני יודע לספור, התוצאה היא ארבעה בעד ומתנגד אחד, אין נמנעים.

יריב לוין: משכך, אני קובע שהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, התקבלה בקריאה השנייה.

יריב לוין: אנחנו עוברים להצבעה על הצעת החוק בקריאה השלישית.

יריב לוין: הצבעה.

יריב לוין: הצבעה מס' 3 בעד החוק – 1 נגד – אין נמנעים – אין חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, נתקבל.

יריב לוין: שוב, אני מוסיף את הקולות של חברי הכנסת הלוי, וסרמן לנדה ויוגב – בעד, ואת קולה של חברת הכנסת חיימוביץ' – נגד, והתוצאה הסופית: ארבעה בעד, מתנגד אחד, אין נמנעים.

יריב לוין: לפיכך, אני קובע שהצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7), התשפ"א–2021, התקבלה בקריאה השלישית, ונכנסה לספר החוקים.

יריב לוין: אם כן, אנחנו נעשה עכשיו הפסקה על מנת לאפשר את השלמת הבאתו בפנינו של החוק האחרון שנמצא כאן על סדר-היום: הצעת חוק אנשי צבא דרום לבנון ומשפחותיהם (תיקון), התשפ"א–2021, ואנחנו נודיע חצי שעה מראש על חידוש הישיבה.

יריב לוין: הפסקה.

בשעה 11: << נושא >> מסמכים שהונחו על שולחן הכנסת << נושא >>

יריב לוין: חברות וחברי הכנסת, אנחנו מחדשים את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק אנשי צבא דרום לבנון ומשפחותיהם (תיקון), התשפ"ה–2021, שהחזירה ועדת הכספים.

ירדנה מלר-הורוביץ: עוד הונחו על שולחן הכנסת הודעותיו של שר הבריאות חבר הכנסת יולי יואל אדלשטיין על מסקנות ועדת הכלכלה בעקבות דיון מהיר בהצעתם של חברי הכנסת עידן רול, יוליה מלינובסקי קונין וג'אבר עסאקלה בנושא: מתווה לפתיחת ענף הכושר למען בריאות הציבור; על מסקנות ועדת החינוך, התרבות והספורט בעקבות דיון מהיר בהצעתם של חברי הכנסת אריאל קלנר ויאיר גולן בנושא: הפעלה מיידית של תשתיות המוזיאונים ברחבי הארץ לטובת פעילות העשרה והפוגה לתלמידי ישראל הסגורים בביתם; על מסקנות ועדת החינוך, התרבות והספורט בעקבות דיון מהיר בהצעתם של חברי הכנסת מיכל שיר סגמן, מיקי לוי וסמי אבו שחאדה בנושא: מדיניות משרד התרבות מביאה לקריסת ענף התיאטראות הפרטיים; על מסקנות ועדת הכספים בעקבות דיון בהצעתו של חבר הכנסת אלכס קושניר בנושא: מצב חירום של הספארי ברמת גן בשל נזקים שנגרמו בתקופת משבר הקורונה.

ירדנה מלר-הורוביץ: תודה.

יריב לוין: תודה רבה.

יריב לוין: חברות וחברי הכנסת, אני מוכרח לומר שמי שמונח בפניו סדר-היום בוודאי רואה שהמסמך הוא מסמך מאוד מאוד אופטימי, כי הסגן שאמור היה לסיים את הישיבה היה אמור להיכנס לתפקידו ב-12:00 אתמול והשר התורן האחרון אמור היה להיכנס ב-17:00 אתמול.

יריב לוין: אז איך אומרים, עוד קצת אופטימיות לא מזיקה.

יריב לוין: אבל אנחנו כאן ועכשיו.

יריב לוין: אני עובר מכאן לנושא האחרון על סדר-היום: הצעת חוק אנשי צבא דרום לבנון ומשפחותיהם (תיקון), התשפ"א–2021, לקריאה השנייה ולקריאה השלישית.

יריב לוין: ההצעה קיבלה פטור מחובת הנחה, ויציג אותה, בשם יושב-ראש ועדת הכספים, חבר הכנסת אופיר כץ, בבקשה.

יריב לוין: בינתיים, עד שחבר הכנסת כץ יגיע לדוכן, מזכירת תמסור הודעה נוספת, בבקשה.

ירדנה מלר-הורוביץ: אני מקריאה מכתב שקיבלתי ממזכיר הממשלה שמופנה אליי, כאמור בתקנון:

ירדנה מלר-הורוביץ: אבקש להודיעך כי הממשלה תומכת הצעת חוק אנשי צבא דרום לבנון ומשפחותיהם (תיקון), התשפ"א–2021, העולה לאישור במליאת הכנסת לקריאה שנייה ושלישית והכוללת את סעיפי ההסתייגות של שר האוצר שאושרו בוועדת הכספים של הכנסת ביום 17 במרץ 2021 – נספח מס' 1399/א' – ומסכימה לעלותה התקציבית.

ירדנה מלר-הורוביץ: חתום: מזכיר הממשלה.

ירדנה מלר-הורוביץ: תודה.

יריב לוין: תודה.

יריב לוין: [מס' מ/1399; דברי הכנסת, חוב' כ"ב, ישיבה 135; נספחות.

יריב לוין: ]

יריב לוין: חבר הכנסת כץ, בבקשה.

אופיר כץ: תודה רבה, אדוני היושב-ראש.

אופיר כץ: חבריי השרים, חברי הכנסת, סגן השר, כל הלוחמים שנרתמו למען המשימה שאנחנו כבר כמעט 24 שעות מנסים להשלים אותה וסוף-סוף באמת הגענו לרגע; גם לך, שר האוצר, שאחרי הסיורים בעסקים לראות איך האנשים מקבלים את המענקים, הגעת לפה, מאתמול עד שזה לא יסתיים כמו שצריך, אז שאפו.

אופיר כץ: אני מתכבד להציג בפני הכנסת לקריאה שנייה ולקריאה שלישית את הצעת חוק אנשי דרום לבנון ומשפחותיהם (תיקון), התשפ"א–2021, שיזמה הממשלה.

אופיר כץ: עם סיום מבצע שלום הגליל בשנת 1982 נערכו כוחות צה"ל מחדש ברצועת הביטחון בדרום לבנון.

אופיר כץ: אף שהמבצע הסתיים, הלחימה באזור זה נמשכה עד נסיגת צה"ל בשנת 2000.

אופיר כץ: לפני כמה חודשים המליצה ועדה ציבורית שמינה שר הביטחון בראשות רב-אלוף במילואים שאול מופז, להוקיר את הלוחמים שלקחו חלק בלחימה ברצועת הביטחון בדרום לבנון ואת חיילי צה"ל שתמכו במאמץ הלחימה בגזרה באמצעות מתן אות מערכה.

אופיר כץ: בהתאם להמלצות אלה ובהתאם להוראות חוק העיטורים בצבא הגנה לישראל אישרה הממשלה ביום י"ז באדר התשפ"א את הצעת שר הביטחון למתן אות מערכה לציון השתתפותם של חיילים במערכה ברצועת הביטחון בדרום לבנון.

אופיר כץ: ואולם, לא רק חיילי צה"ל לחמו ברצועת הביטחון בתקופה שממבצע שלום הגליל ועד נסיגת צה"ל מלבנון.

אופיר כץ: לצידם של חיילי צה"ל לחמו חיילי צבא דרום לבנון, שתרמו רבות לביטחון יישובי הצפון, ובמקרים רבים אף שילמו על כך בגופם ובחייהם.

אופיר כץ: חלק מחיילי צד"ל נכנסו לישראל לאחר הנסיגה והשתקעו בה.

אופיר כץ: בשנת 2004 אף נחקק חוק אנשי צבא דרום לבנון ומשפחותיהם, ובמסגרתו הוסדר מעמדם באמצעות מתן אזרחות, ניתנו להם מענקי הוקרה, הוחלו עליהם חוקי השיקום וכן נקבעו הוראות בדבר מציאת פתרונות תעסוקה ודיור.

אופיר כץ: מטרתה של הצעת החוק שאני מציג בפניכם היא לאפשר לשר הביטחון להעניק את אות המערכה גם לאנשי צד"ל, לפי תנאים שייקבעו באישור הממשלה.

אופיר כץ: כך תוכל להביע המדינה את הוקרתה לאנשי צד"ל באופן זהה להוקרתה את חיילי צה"ל שלחמו לצידם.

אופיר כץ: לאחר אישור הצעת החוק בוועדה ביקש שר האוצר להגיש הסתייגות להצעת החוק כך שיתוקן החוק להגדלת ההשתתפות בכוח העבודה ולצמצום פערים חברתיים בנוגע למענקי סיוע בהתמודדות עם נגיף הקורונה לעצמאי ולשכיר בעל שליטה בחברת מעטים.

אופיר כץ: לפי התיקון המוצע, ישונה אופן החישוב של המענקים כך שניתן יהיה להביא בחשבון את שנת המס 2018 לשם חישוב המענק הסוציאלי שמגיע לפי החוק האמור בשנת 2021, בדומה למענקים שהשתלמו בעת תקופות הזכאות בשנת 2020.

אופיר כץ: ההסתייגות התקבלה בדיון בוועדה ושולבה בנוסח הצעת החוק שלפניכם.

אופיר כץ: אציין כי כבר בעת חקיקת התיקון לחוק להגדלת ההשתתפות בכוח העבודה בחודש יולי 2020 ביקשה הוועדה לאפשר את החישוב לפי הדוח השנתי לשנת 2018 או לשנת 2019.

אופיר כץ: להסתייגות השר יש מקור תקציבי, היא אושרה בוועדת שרים, והממשלה הביעה את הסכמתה במשאל טלפוני.

אופיר כץ: להצעת החוק לא הוגשו הסתייגויות אך הוגשו בקשות רשות דיבור.

אופיר כץ: אבקש לאשר את הצעת החוק בקריאה השנייה ובקריאה השלישית.

אופיר כץ: לסיום, אני רוצה רק להוסיף, אדוני היושב-ראש:

אופיר כץ: אנחנו ממשיכים היום את הצעד החשוב שמעניק סיוע משמעותי לעצמאים ובעלי עסקים.

אופיר כץ: אלו יוכלו לקבל את המענקים הסוציאליים לשנת 2021 לפי הירידה, וזה משהו שאנחנו רצינו לעשות מלכתחילה – אז, כשהבנו שזה מאפשר רק את 2019 והתחילו כל הפניות אלינו, הבנו שחייבים לעשות משהו כדי לתקן, כפי שעשינו תמיד בוועדת הכספים, היינו מעבירים דברים.

אופיר כץ: אנחנו לא מושלמים.

אופיר כץ: כל פעם התגלו בעיות, קיבלנו בעיות מהציבור, ותיקנו בהתאם כל הזמן בוועדת הכספים.

אופיר כץ: גם פה הזעקה של אותם עצמאים נשמעה, שזה בעצם רשת הביטחון הסוציאלי; זה כמו שנותנים מענק למי שנמצא בחל"ת, זה אותו דבר.

אופיר כץ: ובאמת לתדהמתי, פעם ראשונה גם נחשפתי ככה למה שקורה בוועדת שרים – זה היה אצלך אפילו בלשכה עם הזום – ובאמת נדהמתי לראות כל מיני פקידים ויועצים משפטיים שבאמת לאורך כל היום כאילו ניסו שזה לא יעבור, כאילו ניסו לחבל.

אופיר כץ: אני לא יודע אם זה באמת התפקיד שלהם וזה מה שהם צריכים לעשות.

אופיר כץ: מן הצד השני יש פקידים ויועצים משפטיים שאומנם מציפים לך את הבעיה אבל גם מביאים לך את הדרך לפתרון, וזה בדיוק התפקיד וזה מה שהם צריכים לעשות – לא רק להביא בעיה ולהגיד: אי-אפשר.

אופיר כץ: כשיועץ משפטי או כשפקיד כלשהו אומר דבר כזה, אני לא חושב שזה התפקיד שלו וכך הוא צריך לנהוג.

אופיר כץ: יש בעיה – תפקידך גם להביא את הפתרון.

אופיר כץ: ופה אני רוצה באמת להודות ולציין לשבח את שגית, היועצת המשפטית של הכנסת, שניסתה באמת בכל דרך להגיד לנו מה אי-אפשר אבל גם מה דרכי הפעולה שכן אפשר להביא, כי בסוף כולנו פה משרתים את אזרחי ישראל ורוצים לעזור להם ולהביא פתרונות.

אופיר כץ: וכדאי שאותם פקידים, שבאמת אומרים: אי-אפשר, זה לא חוקי וזהו, בזה זה נגמר, ילמדו מאותם משרתי ציבור שרואים גם איך אפשר לפתור, מביאים את הפתרונות איך אפשר לעזור לאזרחים.

אופיר כץ: שוב, אני רוצה לברך על ההסתייגות את שר האוצר ואת ראש המטה שלו תמיר כהן, שבאמת עשה עבודה נפלאה; הוא כבר ער, אני חושב, עוד מעט יותר מ-24 שעות.

אופיר כץ: כל הכבוד, תמיר, ושיהיה בהצלחה.

יריב לוין: תודה רבה לחבר הכנסת אופיר כץ.

יריב לוין: כאמור, להצעת החוק אין הסתייגויות, אך היא כוללת הסתייגות של שר האוצר שאושרה בוועדה, ואני מזמין את שר האוצר ישראל כץ להסביר את פרטי ההסתייגות שהתקבלה והוספה לנוסח החוק שבפנינו.

ישראל כץ: אדוני היושב-ראש יריב לוין, השר מיכאל ביטון וכמובן חברות וחברי הכנסת שנמצאים, הרגע הזה הוא רגע מאושר עבורי ועבור כל מי שנמצא כאן ונטל חלק במבצע אמיתי של ערבות הדדית כדי לתקן עוולה שהתהוותה בכך שאותם מענקי סיוע לעצמאים ובעלי העסקים, שניתנו אכן באופן מדויק במאמץ מרוכז, פתאום נגדעו בחלקם עקב שורה בחוק שבעצם הרעה את מצבם וגרמה לקיצוץ המענקים שהם קיבלו ועומדים לקבל.

ישראל כץ: לכן התגייסנו כדי לתקן את זה, והיה כאן ממש מבצע.

ישראל כץ: עכשיו כבר אפשר להגיד בוקר טוב.

ישראל כץ: אני הגעתי לכנסת אתמול בערב, נשארתי עד היום, וביחד החזירו אותי 22 שנה פלוס לימיי כחבר כנסת מתחיל של לילות שימורים למען המטרה הכי ראויה שיש – כדי להראות לעצמאים, לבעלי עסקים, לכל מי שצריך לסייע לו, שאנחנו עומדים על המשמר ולא נאפשר פגיעה.

ישראל כץ: קודם כול לגבי נקודות מרכזיות, לגבי ההסתייגות שנכנסה, קודם כול זה היה דחוף – היינו חייבים למצוא בדחיפות פתרון שיחזיר את ההשוואה בירידה של שנת 2021 לירידות שהיו או בשנת 2018 או בשנת 2019, לגבוה מבין שתי השנים, שזה מאפשר בעצם לעוד קבוצה מאוד גדולה לקבל מענקים יותר גבוהים.

ישראל כץ: הדבר השני – אומדן העלות שבוצע על ידי האוצר של התוספת שהחזרנו זה 500 מיליון שקלים שהיו נגרעים מאותם עצמאים, מאותם בעלי עסקים, שנאבקים, שיוצאים עכשיו בעצם בסוף תקופת הקורונה, תחת התו הירוק, תחת החיסונים.

ישראל כץ: המשק נפתח, ומאוד מאוד חשוב היה עבורנו לוודא שהם יקבלו את הסכומים האלה כפי שיקבלו.

ישראל כץ: הדבר הנוסף – יש מקור תקציבי, קיים ומתוקצב בתוך תוכנית הקורונה, משום שמראש משרד האוצר, כאשר העברנו כאן בלילה את התקציב ההמשכי ואת קופסת הקורונה, העברנו מעל 50 מיליארד שקלים שמיועדים למענקים מינואר עד יוני גם כן, ובתוכם הסכומים האלה.

ישראל כץ: לכן הסכומים האלה, אותו חצי מיליארד, נמצאים בתוך ה-50 מיליארד ומעל 50 מיליארד שאנחנו צריכים לשלם ונצטרך לשלם עבור המובטלים, החל"ת, עבור העצמאים, עבור אנשי העסקים וכל מה שקשור לקורונה.

ישראל כץ: הדבר נוסף – התיקון הזה אכן אושר על ידי ועדת השרים לחקיקה ועל ידי הממשלה.

ישראל כץ: אני מודה לשר הביטחון בני גנץ שבראש ועדת השרים לחקיקה, כמובן לראש הממשלה ולכל השרים, קודם כול על זה שוועדת השרים לחקיקה אכן אישרה את ההסתייגות הבלתי-שגרתית הזאת, הלא-שגרתית.

ישראל כץ: בעצם לקחנו חוק של צד"ל – עוד מעט נספר איך זה בא – והלבשנו על החוק את ההסתייגות כדי לנסות לתקן את זה, אחרת לא היינו מספיקים.

ישראל כץ: אני באמת רוצה להודות קודם כול לתמיר, יועצי הכלכלי, ראש המטה הכלכלי, על הרעיון ועל העבודה, על המסירות, העבודה, ההתמדה בדבר.

ישראל כץ: אני רוצה להודות ליושב-ראש הכנסת יריב לוין – איך אומרים, עשה לילות כימים?

ישראל כץ: – שעשה לילות כימים; החזיר אותי, וחלקנו גם חוויות פרלמנטריות מימים אחרים.

ישראל כץ: ירדנה, טוב שלא דיברנו על האוניברסיטה.

ישראל כץ: אם את היית נשארת, היינו מדברים גם על ימי האוניברסיטה.

ישראל כץ: אני רוצה להודות לסגן השר איציק כהן, שכרגיל עושה עבודה בלתי רגילה, טובה, חשובה, מסורה; לחברי הכנסת ינון אזולאי, משה ארבל, איתן גינזבורג; לשר מיכאל ביטון, שהפעם שיתפנו פעולה.

ישראל כץ: תראו, חבל שאין לנו – אולי עוד תהיה, מי יודע.

ישראל כץ: שיתפנו פעולה כאן למען המטרה.

ישראל כץ: מאחר שהוא ידבר גם על נושא צד"ל, שהוא יזם והוא מלווה את זה, איחדנו את הדברים למען שתי מטרות ראויות.

ישראל כץ: תודה ליושב-ראש ועדת הכספים חבר הכנסת משה גפני, שאישר להניע את הצעד החשוב הזה; לשגית, היועצת המשפטית של הכנסת, שמילאה היטב את תפקידה ואמרה דברים מאוד ברורים שסייעו להתניע את התהליך הזה; לכל הצוות של ועדת הכספים; לאנשי הכנסת כולם; ירדנה, שהבאנו אותך לכאן בשעה כזאת בבוקר.

ישראל כץ: ולכולם, בהחלט אני אומר לכם: עשינו כאן מלאכת קודש.

ישראל כץ: הרי למי אנחנו עוזרים כאן?

ישראל כץ: אנחנו עוזרים לחלשים ביותר; אנחנו עוזרים למי שזקוקים למענק הסוציאלי הזה, עד 15,000 שקלים בחודשיים, שקיבלו אותו.

ישראל כץ: אני עכשיו מקיים סיורים ברחבי הארץ, זאת אומרת, אני מקיים בעשרות עשרות יישובים; עוברים ב-100 מספרות וחנויות, עד המפעלים.

ישראל כץ: אני אומר לכם שהצלנו כולנו, גם הערב, אבל הצלנו מיליון אנשים רעבים מלהתרוצץ כמובטלים ברחובות ללא אמצעים דרך החל"ת והצלנו מאות אלפי עסקים מקריסה.

ישראל כץ: אני רוצה להגיד שהמצב היה קשה, אבל בשנת 2020 – אולי זה יפתיע אתכם – קרסו פחות עסקים מאשר בשנת 2019, בגלל הסיוע.

ישראל כץ: לכן, כשאני רואה את כולם מודים ואומרים: אכן, סייעתם – מאוד היה חשוב שלא תהיה פתאום אכזבה לא מובנת ופגיעה וירידה.

ישראל כץ: אני אומר עוד פעם לכולם – יושב-ראש הכנסת וסגן השר והשר וכולם: תודה רבה לכם.

ישראל כץ: תודה רבה לכם בשם האנשים, בשם כל העסקים, בשם מי שמבינים שהמדינה – שזה הממשלה, הכנסת – דואגים להם.

ישראל כץ: איך הם אמרו לי?

ישראל כץ: הפעם לא היינו צריכים לפנות – אתם באתם, אתם התחלתם להעביר את המענקים.

ישראל כץ: אתם זוכרים שהיה לי ויכוח לא קטן עם פקיד או שניים שחשבו שלא צריך לסייע, ואני שיניתי את זה, גם תוך כדי חיכוך, ומאז הסיוע זורם.

ישראל כץ: ולכן, אנחנו עושים.

ישראל כץ: אני רוצה להודות למי שעמד כאן בחזית אולי יותר מכולנו, חבר הכנסת אופיר כץ, שבא מעפולה – נדמה לי שעזב ביקור של ראש הממשלה – בא לכנסת וניווט וניהל את הרגעים הקריטיים של הוועדה.

ישראל כץ: אתה יודע, קריירה פוליטית טובה בטח תהיה לך, אבל תמיד תזכור את הרגעים האלה ואת זה שהובלת כאן בכנסת סיוע, עזרה למי שצריכים אותה.

ישראל כץ: אין דבר ראוי מזה.

ישראל כץ: אין דבר ראוי מזה.

ישראל כץ: למרות שהיו גם ויכוחים וגם דברים, זה שהצלחנו לשכנע כולנו את כל המערכת לעשות את זה זה דבר מדהים.

ישראל כץ: אני כבר אזכור את הלילה הזה, את ליל השימורים החיובי.

ישראל כץ: אחרי זה היום, כשאני אמשיך – כרגע אני אסע הביתה ואחרי זה לצפון – נגיד להם, כולכם תגידו: פתרנו את הבעיה, יש ערבות הדדית.

ישראל כץ: אז באמת תודה, תודה לכל מי שסייע, והרבה הרבה הצלחה לעם ישראל, לאזרחי מדינת ישראל, על זה שיוצאים לדרך חדשה, המדינה הכי מחוסנת.

ישראל כץ: אני רוצה להגיד לך, אדוני היושב-ראש, אנחנו ניפגש – היה שיר שאמרו, נדמה לי שאימא של ציפי לבני שרה: עלי בריקדות ניפגש – אנחנו ניפגש עוד כאן, ולא הרבה זמן – – –

יריב לוין: לא, נדמה לי שזו האימא של לימור לבנת.

יריב לוין: שולמית לבנת, נדמה לי.

ישראל כץ: לא, שרה הקטנה.

ישראל כץ: שרה הקטנה זו האימא של ציפי לבני.

יריב לוין: אבל גם אימא של לימור לבנת שרה את זה.

ישראל כץ: אולי היא שׁרה, אבל זאת שׂרה.

יריב לוין: אני לפחות שמעתי אותה.

ישראל כץ: שׂרה – היא שׁרה על שׂרה, בסדר?

ישראל כץ: אני בקרוב אביא לכאן בשם הממשלה קופסת קורונה בנושא הבריאות – ובסכומים משמעותיים מאוד, וזה מעבר לתקציב, ובשבילי זה הכסף שהכי נכון להוציא – כדי לוודא שיהיו חיסונים לשנים 2022 ו-2023, שגם שם נהיה המתקדמים ביותר בהצלה ובפתיחת המשק.

ישראל כץ: כל שבוע, שבועיים, חודש של פתיחת משק במקום סגירה שווה עשרות ומאות מיליארדים.

ישראל כץ: כל השקעה כאן תהיה גם בעתיד השקעה נכונה.

ישראל כץ: תודה רבה.

יריב לוין: תודה רבה.

ישראל כץ: אני כמובן מבקש להצביע בעד החוק היקר והחשוב הזה.

יריב לוין: תודה רבה לשר האוצר ישראל כץ.

יריב לוין: כאמור, ההסתייגות שהוספה להצעת החוק הייתה הופכת אותה להצעת חוק תקציבית, אלא שכאמור, על פי המכתב שהקריאה מזכירת הכנסת, שהתקבל ממזכירות הממשלה, הממשלה תומכת בהצעת החוק, לרבות ההסתייגות של שר האוצר שהוספה אליה, ומשכך, לא יהיה צורך בהצבעתם של 50 חברי כנסת בעד החוק אלא יהיה די ברוב רגיל.

יריב לוין: חברות וחברי הכנסת, לאחר רבע מאה של עשייה אדירה ומפוארת נפרד מאיתנו היום סגן השר יצחק כהן.

יריב לוין: זו הזדמנות לומר לך תודה מעומק הלב ומכל הלב בשם כלל אזרחי ישראל – דאגת באמת לכולם לאורך כל השנים בעשייה מקצועית ובהגינות שאין למעלה מהן.

יריב לוין: אני חושב שאתה יכול להביט אחורה בגאווה עצומה, עצומה, על החותם יוצא הדופן שהטבעת בכל התפקידים שנשאת בהם, גם כשר, גם כסגן שר, גם כחבר הכנסת.

יריב לוין: יש לי הכבוד והזכות להזמין אותך בפעם האחרונה לומר כאן – איך נקרא לזה, סגן השר כהן?

יריב לוין: דברי פרידה, בבקשה.

יריב לוין: אם כי בכנסת הזאת אין לדעת, אולי עוד תהיינה עוד ישיבות, אבל זה מה שנקרא ליתר ביטחון.

יריב לוין: אם נפגוש בך כאן עוד פעם לא נתלונן.

יצחק כהן: תודה, אדוני היושב-ראש.

יצחק כהן: כבוד השרים, חבריי חברי הכנסת, דומה שאי-אפשר להיפרד מהכנסת אלא בכזה אירוע מכונן של ישיבה של 24 שעות כמעט, שהיו בה כל האלמנטים של עבודה פרלמנטרית, עבודה של הממשלה, עבודה של חקיקה, עבודה של פתרון בעיות.

יצחק כהן: אני לא תכננתי שזאת תהיה ישיבת הפרידה שלי, חשבתי שתהיה איזו ישיבה משמימה, אבל פתאום זכיתי להשתתף בישיבה שבאמת מורכבת מכל המרכיבים של עבודה פרלמנטרית על כל חלקיה, אז משמיים זה הסתדר יופי.

יצחק כהן: כן, אדוני היושב-ראש, עמדתי על הדוכן הזה לפני 25 שנה.

יצחק כהן: ברוך השם, אני חושב שזו הייתה תקופה מרתקת, תקופה שבה הספקנו לעשות המון המון המון, ברוך השם, יחד עם כולם – יחד עם השרים, יחד עם חברי הכנסת, יחד עם החברים, אנשי המקצוע.

יצחק כהן: אנחנו מצווים להידבק במידותיו של הקדוש ברוך הוא: מה הוא רחום, אף אתה היה רחום; מה הוא חנון, אף אתה היה חנון; באמת להיות קשוב למצוקותיו של הציבור, לקדם דברים, לראות את פני העתיד, לדעת שמה שאנחנו עושים – שיעשה טוב גם לדורות הבאים אחרינו.

יצחק כהן: ברוך השם, אני חושב שהבית הזה עשה המון, המון, המון בעניין הזה.

יצחק כהן: אני מתרגש קצת, בסדר.

יריב לוין: בהחלט.

יצחק כהן: על כל פנים, אסיים.

יצחק כהן: כשהכוהנים מסיימים את ברכת הכוהנים – גם השר כהן – הם מפנים את פניהם אל ההיכל ואומרים שם עוד פסוק מפרשת הביכורים: "השקיפה ממעון קדשך מן השמים וברך את עמך את ישראל ואת האדמה אשר נתתה לנו כאשר נשבעת לאבתינו ארץ זבת חלב ודבש".

יצחק כהן: תודה, אדוני.

יריב לוין: תודה רבה לסגן השר יצחק כהן, ובהצלחה גדולה בכל אשר תבחר לעשות, ושוב, תודה לך בשם כולנו.

יריב לוין: (קריאה שנייה וקריאה שלישית)

יריב לוין: להצעת החוק, כאמור, אין הסתייגויות, אך הוגשו בקשות רשות דיבור.

יריב לוין: חבר הכנסת עמית הלוי – איננו; סגן השר משולם נהרי – איננו; חבר הכנסת יעקב מרגי – איננו; חבר הכנסת מיכאל מלכיאלי – איננו; חבר הכנסת משה ארבל – איננו; חבר הכנסת ינון אזולאי – איננו; חבר הכנסת משה אבוטבול – איננו; חבר הכנסת אוריאל בוסו – איננו; חבר הכנסת יוסף טייב – אף הוא איננו.

יריב לוין: אם כך, אנחנו עוברים לסיכום הדיון, ואני מזמין את השר מיכאל ביטון להציג קודם כול את החוק המקורי, שהוא מאדריכליו ומוביליו.

יריב לוין: בבקשה.

מיכאל ביטון: בוקר טוב, יושב-ראש הכנסת, שר האוצר, חברי הכנסת; בוקר טוב ישראל, רבי יצחק כהן.

מיכאל ביטון: כותבת ההגדה: מעשה ברבי אליעזר, רבי יהושע ורבי טרפון ורבי עקיבא ורבי אלעזר בן עזריה שהיו מסובין בבני ברק כל הלילה, עד שבאו תלמידיהם ואמרו להם: רבותינו, הגיע זמן של שחרית.

מיכאל ביטון: והינה אנחנו כאן, רבי יריב לוין והרב ישראל כץ והרב יצחק כהן והרב איתן גינזבורג – –

יריב לוין: אחרי שלמדנו תורה כל הלילה.

מיכאל ביטון: כן.

מיכאל ביטון: רגע, עוד נדון בדבר.

מיכאל ביטון: – – וחבר הכנסת אופיר סופר, וחלק גדול מהזמן השר דודי אמסלם – – –

יריב לוין: אופיר כץ.

מיכאל ביטון: אופיר כץ, אופיר כץ – טוב, 24 שעות – ואפילו רות לנדה הייתה במניין.

מיכאל ביטון: ואם אנחנו הולכים גם לפורים, שאנחנו חווינו אותו, ונעים לפסח, להגדה, אז יש לנו בפורים גם את חרבונה הזכור לטוב – רבי ינון אזולאי, שמצא לנו עץ שהממשלה תיתלה עליו לאיזה תיקון חוק, עץ מסוג אחר לנושא אחר.

מיכאל ביטון: אני רוצה להגיד לכם מה היה פה בזמן הזה שאנחנו ביחד בלילה הזה, שהוא גם אקורד הסיום של הכנסת הנוכחית.

מיכאל ביטון: הוא יכול היה להיות אקורד סיום צורם וכואב של פספוס, של ריב ומחלוקת ומדון, ובשעה 20:00 ו-21:00 ו-22:00 ו-24:00 כל הספינה שלנו זזה לאזורים של מחלוקת ואי-הסכמה וביורוקרטיה וקושי לנצח פה אתגר.

מיכאל ביטון: אני כל כך גאה בכל השותפים שמחצות נעו לפתרון שהביא בשורה ודברים טובים ויפים למדינה ולקבוצות חשובות במדינה.

מיכאל ביטון: במה דברים אמורים?

מיכאל ביטון: אנחנו הוזמנו לכאן לאשר את ההסתייגות לחוק, וחשבנו שנסת

מיכאל ביטון: פק במכתב משותף של ראש הממשלה ושר הביטחון שיבטא את עמדת הממשלה הפריטטית, נביא את זה למליאה, ובא לציון גואל.

מיכאל ביטון: נתבקשנו ונדרשנו – ואנחנו מאוד מאוד מכבדים את הדרישה הזאת, למרות שניסינו מסלולים פשוטים – על ידי היועצים המשפטיים לממשלה והצוותים לעשות הליך יסודי ועמוק שכלל ועדת שרים לחקיקה, שאנחנו היינו אורחים בה, כי בעצם, יושב-ראש הכנסת, היה בית פתוח הלילה לחברי הכנסת והשרים שנותרו.

מיכאל ביטון: והתחילה ועדת שרים לחקיקה – גם התחילה קשה, ונגמרה יפה, בהסכמה ובאישור ההסתייגות, ומשם בעצם להזעיק את שרי ממשלת ישראל למשאל טלפוני כדי שהחלטות ועדת השרים לחקיקה יקבלו אישור של הממשלה.

מיכאל ביטון: לדעתי, יש שרים שעוד לא הצביעו כי עוד לא התעוררו, אבל רובם הצביעו כבר לפנות בוקר, וגם להם מגיעה מילה טובה, לכל שרי ממשלת ישראל שהיו פעילים הלילה לתת לנו רוח גבית.

מיכאל ביטון: והינה אנחנו באים למליאה אולי אחרונה לכנסת הזאת, לפי מה שאומרים, אבל אם תהיה מליאה נוספת עד יום שלישי, שתהיה טובה לעם ישראל – צריך לעשות.

מיכאל ביטון: החוק של צד"ל, צירוף לוחמי צד"ל ללוחמי רצועת הביטחון כאות הוקרה – היה מאוד חשוב לנו התיקון הזה, אחרי כמעט 40 שנה, לשר הביטחון וגם הרמטכ"ל וגם ללוחמים עצמם, שהם כבר, כמוני, בגילי 50 ו-60; מעין מלחמה נשכחת ולא מתועדת בזיכְרון ההוקרה של הלוחמים שפעלו באמת בתנאים קשים, עם אובדן של מאות חיילים בקרב ופציעה בגוף ובנפש.

מיכאל ביטון: ואז באנו ואמרנו שאי-אפשר שאת ההוקרה הזאת יקבלו רק לוחמי צה"ל, ונדרש היה תיקון חקיקה שמצרף את לוחמי צד"ל.

מיכאל ביטון: לוחמי צד"ל ומפקדי צד"ל גם נמצאים פה, במדינת ישראל, כמה מאות מתוכם; כמה אחרים, כמה אלפים, פזורים ברחבי העולם – מייד מהיציאה מרצועת הביטחון וסגירת רצועת הביטחון בשנת 2000.

מיכאל ביטון: ואנחנו עושים רק דבר סמלי היום ללוחמי צד"ל, כי אנחנו מצרפים אותם להוקרה, וזה טוב שאנחנו עושים את הפעולה הסמלית הזאת.

מיכאל ביטון: אנחנו עשינו עוד פעולה, אדוני היושב-ראש, ואנחנו נחנוך במטולה את האנדרטה לזכר לוחמי צד"ל, שתיפתח ממש בחודש הקרוב; היא כבר בנויה והיא בסיום.

מיכאל ביטון: עוד פעולה – אני קצת מסתכל על עצמנו.

מיכאל ביטון: אנחנו אומרים: תיקנו עוול.

מיכאל ביטון: לקח לנו 20 שנה להקים אנדרטה ללוחמי צד"ל, אבל היא קמה.

מיכאל ביטון: האצנו את הטיפול, וזה בביצוע ובסיום.

מיכאל ביטון: אנחנו גם נקים, בעזרת השם, באזור מטולה, כנראה, את מוזיאון לוחמי צד"ל, אבל נשלב איתו גם את תקופת רצועת הביטחון, כדי לחנך את הדורות הבאים לתקופה הזאת ולמורשת של התקופה הזאת ולברית הלוחמים שהייתה לנו עם אנשי צד"ל.

מיכאל ביטון: אבל אני שם פה נושא שעוד לא עשינו אותו, אדוני שר האוצר – אני לא יודע אם אתה רוצה להיות שר אוצר בפעם הבאה, אבל המוניטין שלך הוא שהיית שר תחבורה כמעט עשר שנים, אז זה דווקא טוב.

ישראל כץ: כן, ודאי.

מיכאל ביטון: יש אצל לוחמי צד"ל פערים בקרב הלוחמים הזוטרים והקצינים הזוטרים בסוגיית הדיור, וזה הדבר הכי כואב להם.

מיכאל ביטון: יש אנשים שממש הסתדרו, בערך כ-200, ויש כ-400 משפחות שהסוגיה הכי כואבת להם היא היעדר דיור.

מיכאל ביטון: אמרנו כממשלה שניקח איזו תוכנית של ארבע-חמש שנים של פתרון סוגיית הדיור.

מיכאל ביטון: אני חושב שזה חוב מוסרי שעוד לא ביצענו אותו, וזה של כולנו, זה של הלוחמים, זה דבר שמעל כל פוליטיקה, ממש לסיים נושא.

מיכאל ביטון: אז עשינו למענם הוקרה ושם, וגם היום עשינו את אות הלוחמים, אבל הסיפור הזה של הדיור – אם נוכל לטפל בו בממשלה הבאה.

מיכאל ביטון: זה – באשר לצד"ל.

מיכאל ביטון: אני לא מאמין שהצופים בנו מבינים מה קרה פה, אבל בשפה פשוטה, זה הדבר הבא: מביאים חוק שעוסק בצד"ל לוועדת הכספים.

מיכאל ביטון: לוחם חברתי, ינון אזולאי, אומר: אני עושה רוויזיה, אני עוצר את החוק הזה.

מיכאל ביטון: שואלים אותו: למה?

מיכאל ביטון: הוא אומר: כי המאפייה בקריית שמונה בסכנת סגירה.

מיכאל ביטון: ויש לו זכות, והוא עצר את החוק.

מיכאל ביטון: קודם כול, אני מעריך אותו על שהוא נלחם למען המאפייה בקריית שמונה.

מיכאל ביטון: כולנו נלחמים.

מיכאל ביטון: כרגע הצלחנו לדחות את הסגירה שלה עד אפריל.

מיכאל ביטון: יש שם סוגיה של זכיינים עם הסכם במכרז כחוק שאי-אפשר להפר מולם, אבל מצד שני יש סוגיות של מחירים ואפשרות לפגיעה במעסיק של 120 עובדים בקריית שמונה.

מיכאל ביטון: קיבלנו המלצה של ועדת הכלכלה לבחון במשרד הביטחון את אי-מימוש המכרז עד סוף השנה כדי שייבדקו נושאים שונים והם יגבשו עבורנו המלצה.

מיכאל ביטון: לעת עתה דחינו את זה לסוף אפריל – חס ושלום שלא יצאו לחג בסכנה של מאפייה סגורה – אבל אנחנו באמת בלב חפץ רוצים למצוא פתרון טיפה יותר ארוך לכמה חודשים, ואפילו פתרון קבוע.

מיכאל ביטון: כבר נדברתי עם שר האוצר ואמרתי שהמאמץ הזה צריך להיות של משרד הביטחון, הכלכלה והאוצר יחד, כדי שנצליח לבוא ולהגיד אמירה, מהם חודשי ההארכה ומהו פתרון הרצוי על פי הממשלה, ולקחת את האחריות.

מיכאל ביטון: גם אם יש איזה סיכון משפטי, אם נלך שלושה משרדים בלב חפץ, ביחד, נוכל להביא החלטה סדורה.

מיכאל ביטון: אני מקווה, אני גם מרגיש, שהבאנו את חוק צד"ל בסוף והבאנו את הדבר הנפלא הזה של אלפי עסקים שיוכלו לחשב את ההחזרים שלהם טוב יותר בגלל ששנת 2018 תיחשב עבורם שנה נורמלית של פעילות כספית – ההתעקשות הזאת, שר האוצר, היא נכונה, היא הגונה, היא עלתה מהשטח, והיא פתרון אדיר לאלפי אנשי עסקים.

מיכאל ביטון: חבר הכנסת ינון אזולאי עשה את כל הברדק כדי שנדאג למאפייה בקריית שמונה, אז אסור שנביא שתי הצלחות – שזה החוק של צד"ל והעסקים שיקבלו מענקים טוב יותר והגון יותר – ולא נזכור את חרבונה זכור לטוב, שאמר לנו שזה העץ וצריך לפתור את הסוגיה של המאפייה.

מיכאל ביטון: אני לוקח על עצמי, ואשמח, שר האוצר, אם תזומן אצלך פגישה של הכלכלה והביטחון, לגבש את מדיניות הממשלה, לבשר להם על הארכה נוספת, יותר מאפריל, ושם לעשות עבודה משותפת.

מיכאל ביטון: אני חייב להגיד שכל הלילה הזה הכול אנשים, באמת.

מיכאל ביטון: היו רגעים שאתה אומר: זה דם ואש ותמרות עשן וכעסים ועלבונות והקפדות, וזה לא ישב עם זה, ולא ייכנס זה, וזה לא יגיד.

מיכאל ביטון: ופתאום אנחנו מתעלים בלילה הזה ואומרים: בואו נביא תוצאה.

מיכאל ביטון: וכולם התעלו – חברי ועדת שרים שהוזעקו ופעלו:

מיכאל ביטון: חברי הממשלה שפעלו; היועץ המשפטי לממשלה ואנשיו; היועץ המשפטי לכנסת ואנשיו; אנשי המקצוע שליוו אותנו; השרים והח"כים שנכחו פה; יושב-ראש הכנסת, שהיה ברוח: תביאו כל מהלך ואני איתכם, רק תגידו – אני פה, מה שאתם רוצים, רק בואו, תביאו ממשלה שמתקשרת, שמביאה פתרון; שר הביטחון; ראש הממשלה, שלא נכח אבל נתן את ברכת הדרך; שר האוצר כאדם מרכזי במהלך הזה, שאמר: הבנתי, לוקח על עצמי עוד פרוצדורה מורכבת, ומנצחים את הביורוקרטיה ומביאים תוצאה.

מיכאל ביטון: זה אקורד סיום טוב לכנסת הזאת, והרוח הזאת – הקדוש ברוך הוא יברך אותנו שתשרה על הבית הזה, שהלילה הזה יהיה סימן לבאות שאנחנו מסוגלים ביום אחד, בלילה אחד ועדה, מליאה, ועדת שרים והחלטת ממשלה.

מיכאל ביטון: אפשר.

מיכאל ביטון: כשממשלה רוצה והכנסת רוצה ויש רצון טוב ויש מסירות והבנה של האינטרס הלאומי – הינה, אפשר.

מיכאל ביטון: אני לא יודע אם שכחתי מישהו – את איתן גינזבורג, שותפי, יושב-ראש סיעת כחול לבן ויושב-ראש ועדת חוקה, נכון?

מיכאל ביטון: הכנסת, שהיה דרמטי.

מיכאל ביטון: ובאמת לכל באי הבית הזה, אם זה לקראת חג הפסח, שיהיה לנו חג פסח, שיהיו לנו בחירות מכובדות, שנשוב לעשות טוב לעם ישראל כאן אחרי הבחירות.

מיכאל ביטון: תודה רבה.

יריב לוין: תודה רבה לשר מיכאל ביטון.

יריב לוין: אני מזמין את חבר הכנסת אופיר כץ למילות סיכום אחרונות, ואחריהן נעבור להצבעה.

אופיר כץ: תודה רבה, אדוני היושב-ראש.

אופיר כץ: אני רוצה להצטרף לחלק השלישי של השר מיכאל ביטון בנושא המאפייה המרחבית בקריית שמונה.

אופיר כץ: זה באמת נושא – המצב שהם הגיעו אליו הוא נושא כאוב, ואני חושב שלא סתם מי שמעורב בזה זה חבר הכנסת ינון אזולאי, שנלחם בשביל זה בוועדת כספים.

אופיר כץ: קיימנו כמה דיונים בנושא, אתה, השר מיכאל ביטון, ואני.

אופיר כץ: אני לא חושב שזה במקרה – שלושתנו מהפריפריה, וזה נושא שחשוב לנו.

אופיר כץ: הבנתי שגם היום הייתה פגישה במשרד האוצר, ואני שמח שעכשיו גם שר האוצר נכנס לתמונה, וביחד, גם אם נצטרך לקחת סיכונים כלשהם, שאנחנו מבינים, לנוכח מה שקרה, שאנחנו באמת צריכים לעשות הכול, ואנחנו מחויבים לתושבים שלנו, לעובדי המאפייה בקריית שמונה, לתת להם ולספק להם את הביטחון התעסוקתי.

אופיר כץ: ושוב, אני חוזר ואומר, אנחנו צריכים לעשות הכול ביחד כדי להביא – משרד הביטחון, משרד הכלכלה, אנחנו בוועדת הכספים, היושב-ראש גפני, ועכשיו גם עם השר, ושוב, גם אם נצטרך לקחת איזשהו סיכון מסוים, אנחנו חייבים להם את זה, ונעשה את זה, ונעשה כל מה שאפשר בשביל לתת להם את השקט ולא להיות במתח אם מחר-מוחרתיים מאבדים את מקום העבודה.

אופיר כץ: כפי שאמרת, עכשיו הושג הפתרון לטווח הקצר, אבל אנחנו מחויבים לתת ולמצוא את הפתרון לטווח הארוך, שיוכלו לקום לעבודה בראש שקט, להביא פרנסה הביתה, וגם אני באופן אישי מחויב לנושא, ואני מקווה שנמצא את הפתרון במהרה.

אופיר כץ: תודה.

יריב לוין: תודה רבה.

יריב לוין: אם כן, חברות וחברי הכנסת, אנחנו עוברים להצבעה.

יריב לוין: מי שמקומו למעלה יוכל להצביע גם מכאן, מהמליאה.

יריב לוין: כאמור, הצעת החוק, נוכח הודעת מזכיר הממשלה כפי שהוקראה על ידי מזכירת הכנסת, איננה נחשבת להצעה תקציבית, והיא טעונה רוב רגיל בלבד הן בקריאה השנייה והן בקריאה השלישית.

יריב לוין: על כן אנחנו עוברים להצבעה בקריאה השנייה על הצעת חוק אנשי צבא דרום לבנון ומשפחותיהם (תיקון), התשפ"א–2021, כנוסח הוועדה, לרבות ההסתייגות של שר האוצר, שנכללה בו.

יריב לוין: הצבעה.

יריב לוין: הצבעה מס' 4 בעד סעיפים 1–3 – 5 נגד – אין נמנעים – אין סעיפים 1–3 התקבלו.

יריב לוין: אם כן, בעד – חמישה, אין מתנגדים, אין נמנעים.

יריב לוין: אני קובע שהצעת חוק אנשי צבא דרום לבנון – – –

ישראל כץ: – – –

יריב לוין: לא, נקלטה.

יריב לוין: השר ביטון הוא לא חבר הכנסת.

יריב לוין: אם כן, אני קובע שהצעת חוק אנשי צבא דרום לבנון ומשפחותיהם (תיקון), התשפ"א–2021, התקבלה בקריאה השנייה.

יריב לוין: מכאן אנחנו עוברים להצבעה בקריאה השלישית.

יריב לוין: הצבעה.

יריב לוין: הצבעה מס' 5 בעד החוק – 5 נגד – אין נמנעים – אין חוק אנשי צבא דרום לבנון ומשפחותיהם (תיקון), התשפ"א–2021, נתקבל.

יריב לוין: אם כן, בעד – חמישה, אין מתנגדים, אין נמנעים.

יריב לוין: לפיכך אני קובע שהצעת חוק אנשי צבא דרום לבנון ומשפחותיהם (תיקון), התשפ"א–2021, התקבלה בקריאה השלישית ונכנסה, בשעה טובה, לספר החוקים.

יריב לוין: חברות וחברי הכנסת, בזאת תם סדר-היום.

יריב לוין: במצב דברים רגיל הייתי יכול לומר בוודאות שתמו דיוני המליאה של הכנסת העשרים-ושלוש, אלא שלאורך כל השנה האחרונה פעלנו כאן בתנאים של אי-ודאות, בתנאים של צורך לתת מענה מיידי בחוקים ובתקנות שעניינם ההתמודדות עם נגיף הקורונה במישור הכלכלי והבריאותי כאחד, ועל כן אי-אפשר להוציא מכלל אפשרות שנדרש לעשות זאת גם בפרק הזמן הקצר שבין יום הבחירות לבין השבעת הכנסת העשרים-וארבע, פרק זמן שבו הכנסת העשרים-ושלוש עודנה מכהנת.

יריב לוין: מטבע הדברים, ובפרט בשים לב לכך שבתקופה קצרה זו חל חג הפסח, אעשה כמובן מאמץ להימנע מכינוס הכנסת הנוכחית, הכול בתקווה שלא תהיינה נסיבות קיצוניות וחריגות שתחייבנה כינוס כזה.

יריב לוין: בכל אופן, ישיבה זו היא הישיבה האחרונה טרם הבחירות, ובסבירות לא מבוטלת – גם ישיבת המליאה האחרונה של הכנסת העשרים-ושלוש.

יריב לוין: אני מבקש להודות לעובדי הכנסת מכל המחלקות ומכל האגפים ולוועד העובדים של הכנסת.

יריב לוין: תודה מיוחדת למנכ"ל הכנסת סמי בקלש ולצוות לשכתו.

יריב לוין: תודה מיוחדת לך, מזכירת הכנסת ירדנה מלר-הורוביץ, ולצוות לשכתך.

יריב לוין: תודה ליועצת המשפטית עו"ד שגית אפיק וכמובן לכל עובדי הלשכה המשפטית.

יריב לוין: אני מודה לקצין הכנסת ניצב יוסי גריף ולאנשי משמר הכנסת המסורים.

יריב לוין: תודה לעובדי הוועדות, לראשי החטיבות ולמנהלי המחלקות.

יריב לוין: תודה לסדרנים, לאנשי המשק ולמחלקת הפרוטוקולים, למחלקת דברי הכנסת, לעובדי מוזיאון הכנסת ולמחלקת הדפוס.

יריב לוין: אני רוצה להודות למנהלי ולעובדי הסיעות, ליועצים הפרלמנטריים המלווים את חברות וחברי הכנסת ולכל מי שלקח חלק בעשייה הרבה של הכנסת העשרים-ושלוש.

יריב לוין: אני רוצה להודות לסגני היושב-ראש, לחברי נשיאות הכנסת וכן בפרט לארבעת אנשים שכמובן היו שותפים לתכלול ולניהול העשייה היום-יומית כאן: לשר המקשר בין הממשלה לכנסת השר דוד אמסלם, ליושב-ראש הקואליציה חבר הכנסת מיקי זוהר, למרכז האופוזיציה חבר הכנסת מאיר כהן וליושב-ראש ועדת הכנסת חבר הכנסת איתן גינזבורג.

יריב לוין: אני מודה לכל חברות וחברי הממשלה, לסגני השרים ולחברות וחברי הכנסת על פעילות

יריב לוין: כם החשובה בכנסת זו.

יריב לוין: תודה מיוחדת, כמובן, ליועציי ולעובדות ועובדי לשכת יושב-ראש הכנסת.

יריב לוין: חברות וחברי הכנסת, אזרחיות ואזרחי ישראל, בעוד ימים ספורים תתקיימנה בחירות לכנסת העשרים-וארבע.

יריב לוין: אני קורא לכל אחת ואחד מאיתנו, על אף המתחים וחילוקי הדעות, לשמור על שיח הוגן ולהימנע מכל גילוי של אלימות.

יריב לוין: על כולנו מוטלת החובה לאפשר את הליך הבחירה הדמוקרטי התקין ולהבטיח שהכנסת הבאה תשקף מהימנה את בחירתם החופשית והשוויונית של כלל אזרחיות ואזרחי המדינה.

יריב לוין: חברות וחברי הכנסת, תם סדר-היום.

יריב לוין: ישיבה זו נעולה.